Aseară, înainte să mă culc, mi-a picat sub ochi o știre care aproape nu m-a mai lăsat să dorm, despre un moment de la “Românii au talent”. Rezum povestea în cele ce urmează: un tânăr, aflat la momentul preselecției în penitenciarul Timișoara, s-a prezentat în fața juriului mințind că a primit o pedeapsă de 16 ani (din care a executat 12, iar, la momentul filmării, mai avea două luni) pentru că a știut de crima unui prieten și nu s-a dus la poliție. Apoi, a început să performeze un moment artistic de o ieftinăciune jenantă, în timp ce toată suflarea emisiunii, de la Bartoș la jurați, își sufla mucii de emoție și își ștergea lacrimile. La final, primea patru de DA, plus mărturisirea Mihaelei Rădulescu că ea îi iartă toate păcatele.

Vedeți momentul aici, mai puțin partea cu iertarea:

Ei, și-acum să vedem adevărul pe care ProTV ori nu l-a știut în momentul filmării (adică le-a venit un concurent din penitenciar și ei nu au verificat povestea!!!!), ori l-a știut, dar a mistificat momentul, împreună cu concurentul, pentru audiență.

Adevărul este că tânărul cu pricina nu a tăinuit o crimă, ci a comis una. Practic, a ținut o fată, în timp ce partenerul lui de crimă îi tăia gâtul.

Citez relatarea crimei din presa vremii, preluată de Wowbiz, acum două zile: “Putin dupa miezul noptii, in spatele unui bloc de pe strada Lalelelor, o tanara a fost gasita intr-o balta de sange, cu gatul taiat. Medicii de pe ambulanta sosita la locul tragediei nu au mai putut face nimic. S-a stabilit rapid ca e vorba despre Erika Monika Utik, o studenta in varsta de 25 de ani, din Timisoara. In cateva ore a fost refacut si filmul tragediei. Duminica seara, pe cand se afla acasa impreuna cu mama si cu matusa sa, putin dupa ora 23, a fost chemata la interfon, de “Adi”, pentru a-i restitui o datorie. Povestea a inceput sa se lege abia dupa ce unul dintre criminali fusese prins in trafic de o patrula a Politiei Rutiere… Putin dupa miezul noptii, un vecin care a auzit tipete a coborat si a gasit-o pe fata cu gatul taiat. El a fost cel care a chemat Ambulanta si tot el le-a spus politistilor ca autorii crimei au demarat in tromba cu un autoturism cu numere staine. Imediat toate caile de acces din Timisoara au fost blocate. Masina data in urmarire a fost oprita de politistii rutieristi la iesirea din Timisoara, pe Calea Sagului, la volan aflandu-se Grigoriu Andrei, de 19 ani, din Timisoara. Petele de sange de pe pantofii sai au vorbit de la sine… Tanarul le-a spus anchetatorilor ca, impreuna cu Lungu Constantin, de 20 de ani, zis “Bebe”, au cautat-o pe Erika sub pretextul restituirii unei datorii de 200 de euro, dar ajunsi fata in fata i-au solicitat fetei alti bani. Refuzul acesteia a declansat furia celor doi. Bruscata, fata a inceput sa tipe. Cei doi au incercat sa o linisteasca si, pentru ca nu au reusit, in timp ce Andrei a imobilizat-o, Bebe i-a taiat gatul si au abandonat-o”.

Aici găsiți mărturisirile detaliate ale mamei, referitor la crimă și la desfășurarea de talente de la ProTV. Citez doar reacția ei, atunci când a văzut emisiunea: “Nu eram in camera cu televizorul cand a fost difuzat momentul, asa ca doar auzeam ce se spune. Cand am inteles cine este, am revenit si am privit la televizor impietrita. La final, cand am auzit-o pe Mihaela Radulescu cum i-a spus ca ea i-ar fi iertat toata pacatele, iar pe dl. Bebe cum vorbea despre sufletul lui bun, am crezut ca se prabuseste tavanul pe mine. Am urlat, am retrait cosmarul din urma cu 12 ani. As fi strigat sa afle toata lumea cine e el si ce a facut de fapt. El e omul care mi-a omorat fata, care mi-a distrus viata!“.

Vă rog să-mi spuneți dacă vouă vi se pare OK ce a făcut ProTV. Mie mi se pare de o jegoșenie absolută și cred că nu ar trebui să rămână nesancționat public faptul că am asistat cu toții la mistificarea grosolană a unei povești și la transformarea protagonistului ei dintr-un criminal, într-un erou cu suflet diafan. Am înțeles, și-a ispășit pedeapsa și a și fost eliberat între timp, îi doresc să-și găsească loc de muncă și să beneficieze de toate drepturile unui cetățean reintegrat, poate chiar e un om sensibil, dar nu am absolut deloc chef să empatizez cu dreptul lui de a fi vedetă TV și ceea ce am văzut eu în imaginile alea a fost un criminal mincinos, nu un om care-și regretă fapta. Așa că, pe partea cu discriminarea, vă zic din capul locului că nu o să intru în discuție. Și nu, nu cred că ar fi trebuit să i se interzică participarea la emisiune, cred că publicului ar fi trebuit să i se prezinte adevărul, nu o minciună îmbăloșată grețos în lacrimi și emoții scremute.

Mi-e scârbă de tine, ProTV, și sper să te prezinți în fața publicului cu niște explicații foarte serioase pentru mizeria uriașă la care am asistat cu toții! Le așteptăm cât mai repede. Sunt chiar urgente!

LATER EDIT: Scuzele nu au apărut, în schimb ProTV se ocupă de ștergerea urmelor. Au cerut ștergerea de pe YouTube a clipului pe care îl postasem mai sus, din motive de copyright. Mai puteți vedea ceva imagini aici, pe site-ul emisiunii, însă e doar partea cu așa zisul moment artistic despre lacrimile desenate ale unei fetițe al cărui frate e la pușcărie (nimic despre lacrimile mamei fetei ucise, desigur). Lipsește cu desăvârșire partea de început, cu tipul care minte că a făcut închisoare pentru tăinuirea unei crime și mai lipsește și partea finală, cu blagoslovirea din partea juriului pișat pe el de emoție și cei 4 de “DA”. Felicitări, ce să zic! Acuma ești și mai mizerabili decât erai azi dimineață, dragă ProTV. Sunt convinsă că sponsorii emisiunii vor ieși superavantajați din această mizerie oribilă. Au dat un ban grămadă, da’ uite ce expunere frumoasă au! Boboc! Gigea!

Iar aici găsiți cu toții SENTINȚA DE CONDAMNARE a “eroului”.

LATER LATER EDIT: A dat Dumnezeu și a dat și ProTV un comunicat în care spune că n-a știut, că a aflat de-abia acum despre minciunile concurentului și l-a eliminat imediat din emisiune. Nu cred o iotă, este mai mult decât evident că au știut, au documentariști care documentează și filtrează poveștile înainte de orice preselecție, nu ajung în fața juraților toți cei înscriși în concurs. În plus, omul a venit DIN PUȘCĂRIE la preselecție, nu de pe stradă, iar asta nu s-ar fi putut decât în urma unor negocieri clare între penitenciar și producător. În momentul din emisiune pe care l-am văzut cu toții și care a fost, între timp, șters cu eroism de peste tot, spunea că mai are două luni de ispășit, la momentul filmării. Sunt absolut convinsă că s-a știut, dar nu vom afla adevărul, nici măcar concurentul însuși nu ne va putea lămuri vreodată, căci e sub contract. Ne vom mulțumi, așadar, cu acest closure mincinos, pe principiul că “decât să nu se termine, mai bine înghițim o minciună, numai să se termine odată, cumva, această mizerie”. ProTV, te asigur în continuare de toată scârba mea, pe care mi-e foarte greu să ți-o descriu în cuvinte, pentru că e uriașă și pur și simplu nu încape în ele.